ธ.ก.ส. ออก 3 มาตรการเร่งด่วนช่วยเหลือเกษตรกรที่ประสบอุทกภัย
นายไพศาล หงษ์ทอง ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.)   เปิดเผยว่า จากสถานการณ์อุทกภัยในหลายพื้นที่ของประเทศไทยในขณะนี้ ซึ่งสร้างความเสียหายต่อทรัพย์สินและพื้นที่การเกษตร  ธ.ก.ส. ออกมาตรการเพื่อบรรเทาความเดือดร้อนให้แก่เกษตรกร 3 มาตรการคือ มาตรการลดภาระหนี้เดิม สำหรับลูกค้าสถานะหนี้ปกติ เช่น กรณีที่ลูกค้ามาชำระหนี้ถึงกำหนด จะได้รับการคืนดอกเบี้ยร้อยละ 20 ของดอกเบี้ยที่ชำระจริงไม่เกิน 3,000 บาทต่อราย เพื่อช่วยเหลือและบรรเทาภาระทางการเงินแก่ลูกค้า แต่หากไม่สามารถชำระดอกเบี้ยได้ตามกำหนดทางธนาคารจะดำเนินการมาตรการ จ่ายดอก ตัดต้น เมื่อลูกค้าส่งชำระหนี้ ธนาคารจะแบ่งภาระการตัดชำระหนี้ตามสัดส่วนต้นเงินและดอกเบี้ยของจำนวนเงินที่ลูกค้าส่งชำระ  มาตรการลดภาระหนี้เดิม สำหรับลูกค้าที่มีหนี้เป็นภาระหนัก เช่น การจ่ายน้อย ผ่อนคลาย ได้ลดดอกเบี้ย โดยลูกค้าชำระหนี้อย่างน้อยร้อยละ 1 ของต้นเงิน ธนาคารจะพิจารณาปรับปรุงโครงสร้างหนี้ พร้อมกำหนดชำระหนี้ตามศักยภาพ แต่ไม่เกิน 20 ปีมาตรการเสริมสภาพคล่องเพื่อฟื้นฟูลูกค้า เป็นสินเชื่อเพื่อเป็นค่าใช้จ่ายในชีวิตประจำวันและค่าใช้จ่ายจำเป็นฉุกเฉิน อัตราดอกเบี้ยร้อยละ 0 นาน 6 เดือน วงเงินรายละไม่เกิน 50,000 บาท และสินเชื่อฟื้นฟูและพัฒนาคุณภาพชีวิต เพื่อเป็นค่าซ่อมแซมบ้านเรือนและทรัพย์สิน วงเงินรายละไม่เกิน 500,000 บาท อัตราดอกเบี้ย MRR-2 (เท่ากับ 4.50) ต่อปี โดยชำระไม่เกิน 15 ปี ทั้งนี้ ผู้ที่สนใจสามารถติดต่อขอสินเชื่อได้ที่ ธ.ก.ส. สาขาในพื้นที่เท่านั้น